CHAYO กำไรโต โห่ฮิ้ว!
CHAYO มีศักยภาพการเติบโตที่โดดเด่นกว่าคู่แข่ง การเงินแข็งแกร่ง บริษัทย่อยรุกธุรกิจสินเชื่อหนุน แนวโน้มกำไรปี 62 ทะลุ 100 ล้านบาท
CHAYO ศักยภาพการเติบโตโดดเด่นกว่าคู่แข่ง การเงินแข็งแกร่ง บริษัทย่อยรุกธุรกิจสินเชื่อหนุน แนวโน้มกำไรปี 62 ทะลุ 100 ล้านบาท
24 พ.ค. 2562

คุณค่าบริษัท
มีการประมาณการกำไรสุทธิของบริษัท ชโย กรุ๊ป จำกัด (มหาชน) หรือ CHAYO ในปี 2562 มีโอกาสโตราว 108 ล้านบาท เติบโต 26% จากงวดเดียวกันของปีก่อน โดยมีแนวโน้มเติบโตต่อเนื่องจากแผนการซื้อกองสินทรัพย์ด้อยคุณภาพเพิ่มเติมมูลค่าราว 1 หมื่นล้านบาท คาดจะใช้งบลงทุนราว 1-1.25 พันล้านบาท
นอกจากนี้ มีการเติบโตจากบริษัทย่อยที่ก่อตั้งใหม่ ได้แก่ บริษัท ชโย แคปปิตอล ซึ่งจะดำเนินธุรกิจปล่อยสินเชื่อ โดยตั้งเป้าปล่อยสินเชื่อในปีนี้ที่ 200-250 ล้านบาท และบริษัท ชโย พร็อพเพอร์ตี้ แอนด์ เซอร์วิส ซึ่งจะดำเนินธุรกิจพัฒนาอสังหาริมทรัพย์จากสินทรัพย์ด้อยคุณภาพชนิดมีหลักประกัน ปัจจุบันอยู่ระหว่างการเจรจากับพันธมิตรเพื่อจัดตั้งบริษัทร่วมทุน คาดจะเห็นความชัดเจนได้ในไตรมาส 4/2562
ทั้งนี้ บริษัทได้มีการจัดหาเงินลงทุนด้วยการขายหุ้นเพิ่มทุนแบบเฉพาะเจาะจง 40 ล้านหุ้น ซึ่งคิดเป็น 7% ของจำนวนหุ้นสามัญทั้งหมด มูลค่าทั้งสิ้น 153 ล้านบาท และยังมีแผนออกหุ้นกู้มูลค่ากว่า 1,250 ล้านบาท เพื่อให้บริษัทเดินหน้าไปอย่างมีประสิทธิภาพ
หลังจากที่สามารถโชว์ผลงานได้อย่างโดดเด่น อย่างไตรมาส 1 สิ้นสุดวันที่ 31 มีนาคม 2562 บริษัทมีรายได้รวมจากการดำเนินงานขยับขึ้นมาอยู่ที่ 75.05 ล้านบาท จากงวดเดียวกันของปีก่อน 24.91 ล้านบาท เป็นผลจากมีรายได้จากบริการเร่งรัดหนี้และรายได้จากเงินให้สินเชื่อแก่สินทรัพย์ด้อยคุณภาพเพิ่มขึ้น จึงส่งผลให้บริษัทมีกำไรขยับขึ้นมาอยู่ที่ 27.47 ล้านบาท หรือ 0.0489 บาทต่อหุ้น จากงวดเดียวกันของปีก่อน 14.47 ล้านบาท หรือ 0.0321 บาทต่อหุ้น
สิ่งสำคัญ เมื่อวิเคราะห์ฐานะทางการเงินของบริษัทเพื่อใช้เป็นตัวแปรตัดสินใจลงทุน พบว่า ฐานะทางการเงินของบริษัทยังแข็งแกร่งมาก เพราะบริษัทมีสินทรัพย์หมุนเวียนมากถึง 355.98 ล้านบาท เมื่อนำมาเทียบกับหนี้สินหมุนเวียนเพียง 52.99 ล้านบาท ได้ค่า CURRENT RATIO อยู่ที่ระดับ 6.72 เท่า แสดงว่า สภาพคล่องทางการเงินของบริษัทมีมากพอสมควรที่อาจทำให้ทุนจม
ส่วนปัญหาหนี้สินของบริษัทไม่มีอะไรที่น่าเป็นห่วง เพราะบริษัทมีหนี้สินรวมแค่ 70.50 ล้านบาท เมื่อนำมาเทียบกับส่วนของผู้ถือหุ้นที่มีมากถึง 943.85 ล้านบาท ได้ค่า D/E อยู่ที่ระดับ 0.07 เท่า แสดงว่าบริษัทปลอดเรื่องปัญหาหนี้สิน ซึ่งจะไม่มีอุปสรรคต่อการดำเนินงานแต่อย่างใด
ขณะที่นักวิเคราะห์ บล.โกลเบล็ก ประเมินราคาเหมาะสมโดยอิง Prospect PER ที่ 28 เท่า ซึ่งสูงกว่าคู่แข่งที่ระดับ 25 เท่า เนื่องจากมีศักยภาพการเติบโตที่โดดเด่นกว่า โดยประเมินกำไรสุทธิต่อหุ้นปี 2562 ราว 0.18 บาท ได้ราคาเหมาะสม 5.00 บาท เพิ่มจากราคาเหมาะสมเดิมที่ 4.80 บาท เนื่องจากมีจำนวนหุ้นเพิ่มทุนแบบเฉพาะเจาะจงน้อยกว่าคาด เมื่อเทียบกับราคาปัจจุบัน อัพไซด์ราว 15% จึงยังคงคำแนะนำ “ซื้อ”
…
ผู้ถือหุ้นรายใหญ่
รายชื่อกรรมการ